Gibalová, Monika, poslankyňa NR SR (2015-02-06):
Ďakujem veľmi pekne. Vážená pani predsedajúca, vážené kolegyne poslankyne a kolegovia poslanci, dovoľte mi, aby som za skupinu predkladateľov, a teda aj za spolupredkladateľov Martina Fronca a Mariána Kvasničku, predložila návrh novely zákona o peňažných príspevkoch na kompenzáciu ťažkého zdravotného postihnutia. Účelom tejto predkladanej novely uvedeného zákona je odstránenie diskriminácie fyzickej osoby, ktorá poberá príspevok na opatrovanie a ktorá opatruje fyzickú osobu s ťažkým zdravotným postihnutím a zároveň poberá starobný dôchodok, predčasný starobný dôchodok, invalidný dôchodok z dôvodu poklesu schopnosti vykonávať zárobkovú činnosť o viac ako 70 %, výsluhový dôchodok alebo invalidný dôchodok. O čo v tomto návrhu zákona ide? V pôvodnom, teda platnom, stále platnom zákone o peňažných príspevkoch na kompenzáciu ťažkého zdravotného postihnutia sa uvádza, a aj taká je prax, že ak fyzická osoba, ktorá opatruje osobu s ťažkým zdravotným postihnutím a poberá niektorý z druhov starobných dôchodkov, invalidný dôchodok, výsluhový dôchodok, tak peňažný príspevok na opatrovanie takejto osoby dostane tá, ktorá túto osobu opatruje, vo výške 46,38 % sumy životného minima, ak opatruje jednu ťažko postihnutú osobu. Ale naozaj sa stáva aj to, že príspevok dostáva aj taká osoba, ktorá opatruje ťažko zdravotne postihnutú osobu nielen jednu, ale môžu to byť aj dve osoby. Pre porovnanie, toto hovorí zákon, takto je platný zákon, aj sa takto uplatňuje, pre porovnanie vám chcem dať do pozornosti § 40 ods. 7 citovaného zákona, kde sa pojednáva o tom, aká je výška peňažného príspevku na opatrovanie pre jednu plnoletú fyzickú osobu alebo pre dve, teda pre osobu, ktorá opatruje dve ťažko zdravotne postihnuté osoby, ale ešte nie je dôchodca, invalidný dôchodca, výsluhový dôchodca, lebo sám nie je ťažko zdravotne postihnutý. V tom prípade mesačná odplata alebo príspevok na opatrovanie takejto ťažko zdravotne postihnutej osoby je 111,32 % sumy životného minima, ak sú to dve osoby, 148,42 % sumy životného minima. Aby sme nehovorili v percentách a aby sme boli konkrétni, pre vašu predstavivosť chcem povedať, že v súčasnosti príspevok na opatrovanie pre osobu, ktorá nie je v dôchodku starobnom alebo v invalidnom a opatruje ťažko zdravotne postihnutú osobu, tak príspevok na opatrovanie je 220,51 eura. Ak opatruje viac osôb, je príspevok 294,01 eura. Ak však takáto osoba, ktorá opatruje ťažko zdravotne postihnutú osobu, sa stáva starobný dôchodca, invalidný dôchodca, výsluhový dôchodca, sa mu tento príspevok v zmysle platného zákona kráti. A dosť dramaticky. Z 220,51 eura je to zo dňa na deň 91,76 eura a pri opatrovaní viac ako jednej osoby z 294,01 eura je to 121,27 eura. Preto sme sa rozhodli, že navrhneme novelu zákona, ktorá bude túto diskrimináciu upravovať. Vzhľadom k tomu, že nie je žiadny právny dôvod okrem finančného, ani ľudský, aby osoba, ktorá je jeden deň pred nástupom na starobný dôchodok, mala zrazu len z toho dôvodu dramaticky nižší príjem, ale situácia v jej domácnosti, kiežby, ale sa nijako dramaticky nevylepšuje, ba naopak, týmto sa zhoršuje. My sme chceli poukázať touto novelou aj na paradoxy, ktoré sú v našom právnom systéme. A iste si budete spomínať alebo si spomínate, ktorí ste tu boli už od štvrtého volebného obdobia. Od štvrtého volebného obdobia sa pravidelne pokúšam alebo so skupinou poslancov pokúšame nejakým spôsobom obmedziť súbeh práce a dôchodkov najmä v štátnej správe. Z úst mnohých kolegov a kolegýň som bola obviňovaná, že ide o diskrimináciu a že nie je možné, aby sme z titulu odchodu do dôchodku niekomu obmedzili alebo zakázali pracovať. Prvýkrát som to navrhovala v roku 2009. Opakovane niekoľkokrát dokonca za Radičovej vlády takýto môj návrh jedným hlasom neprešiel. Už som zaznamenala, že aj iní poslanci, pán poslanec Kadúc sa zaoberá touto tematikou. Opakovane som to predkladala a chcela som to nejakým spôsobom obmedziť. A zrazu som objavila na základe mnohých argumentov ľudí, ktorí mi často píšu o tejto diskriminácii, že skutočne je tu v našom právnom systéme takáto diskriminácia, a preto predpokladám, že poslanci, najmä tí, ktorým sa nepáčilo obmedzovanie súbehu práce a dôchodku, podporia môj návrh, pretože ten práve rieši opačnú situáciu a chce poriešiť tých dôchodcov, ktorí síce mali príjem z titulu, že opatrujú ťažko zdravotne postihnutého svojho rodinného príslušníka, ale v okamihu, keď nastúpia na dôchodok, tento príspevok na opatrovanie sa im neprimerane a tvrdo kráti. Je to veľký paradox v zákone 447 o peňažných príspevkoch na kompenzáciu ťažkého zdravotného postihnutia. V tejto súvislosti mi nedá nepovedať to, že posledné týždne a mesiace, áno, sme tu svedkami obrovského populizmu, vlaky zadarmo a tak ďalej. My tvrdíme, že treba pomáhať ľudom adresne. A práve to je tento prípad, kedy môžme pomôcť ľudom veľmi adresne, hoci ako uvádzame ako predkladatelia v doložke na dopad na verejné financie, samozrejme, že tento návrh bude mať dopad na verejné zdroje. Ale nie taký dramatický, ako iné populistické opatrenia, ktoré sa dotýkajú všetkých bez toho, aby diferencovali, či to ten človek alebo táto skupina ľudí potrebuje, alebo nepotrebuje. Vážené kolegyne, kolegovia, keď tu dopoludnia pán poslanec Brocka improvizovane uviedol sociálne zákony, ako teda z dielne KDH, resp. z dielne pána poslanca Brocku, tak tento nejakým nedopatrením možno z tohto balíka tých sociálnych zákonov KDH vypadol. Otázka už je nie na mňa, prečo, ale myslím si, že toto je ten prípad, kedy môžme podporiť tú skupinu prijatím tohto návrhu zákona, tú skupinu občanov, ktorí sú v ťažkej životnej situácii a tú pomoc skutočne adresne potrebujú. A, žiaľ, musím konštatovať, že táto skupina ľudí v rámci nášho politického záujmu tu, ako sme, a možno aj záujmu vlády je marginalizovanou skupinou ľudí. A dovolím si povedať, že v rámci aj toľko proklamovanej rodinnej politiky, ktorá tu odznela dnes, táto skupina je veľmi, veľmi citlivá, marginalizovaná a, žiaľ, musím konštatovať, že nie je veľký záujem, aby sme sa postavili za týchto ľudí a im pomohli. Iste vy všetci dostávate, tak ako ja, mnohé listy o ťažko zdravotne postihnutých a ich rodinných príslušníkoch, ktorí ich opatrujú a apelujú hlavne na to, že ťažko prežívajú s finančnými príspevkami, ktoré dostávajú oprávnene podľa posúdení od štátu, resp. systému, ale je treba urobiť korekcie v tomto systéme, aby boli adresné, aby títo ľudia nemuseli živoriť. Preto vás v mene týchto všetkých ľudí prosím, odstráňme diskrimináciu zo zákona 447 o peňažných príspevkoch na kompenzáciu ťažkého zdravotného postihnutia. Ponúknime týmto ľudom reálnu možnosť nie živoriť, ale aspoň trochu lepšie žiť a starať sa o svojich ťažko zdravotne postihnutých rodinných príslušníkov. Ďakujem pekne a prosím opätovne o podporu nášho návrhu.